VOLDSUTSATT: Her på Etterstad videregående skole i Oslo, skal den groveste voldsepisoden mot den 19-årige eleven ha funnet sted inne i et klasserom i fritimen 3. januar i år. Ledelsen ved skolen gikk tidligere i år ut og fortalte om økende voldstendenser og trusler knyttet til gjenger på denne og andre skoler i Oslo. Foto: Hallgeir Vågenes VG

Skolevolden: 19-årig elev: – Nektet å komme ut. Da kom de inn og banket meg der jeg satt

Den 19-årige eleven som skal ha blitt slått med stoler og kosteskaft i klasserommet, forklarte i tingretten hvordan han opplevde volden, truslene og gjengen som oppsøkte ham.

Oppdatert 11. oktober 2017

Artikkelen er over to år gammel

Den mest alvorlige hendelsen skal ha skjedd i et klasserom i en fritime på Etterstad videregående skole i januar i år.

Tre unge menn er tiltalt for å ha angrepet 19-åringen mens flere medelever av ham oppholdt seg i samme klasserom.

Få med deg: Kunnskapsministeren holder hastemøte idag

Han sa i retten, ifølge NRK at medeleven på 17 år hadde med seg en gruppe gutter han ikke kjente. De krevde at han skulle komme ut.

Les også: Vold en del av hverdagen ved flere Oslo-skoler

– Det nektet jeg. Da kom de inn og banket meg der jeg satt, sa 19-åringen i retten.

– Utsatt for slag, spark og «kneing»

Han sier han ikke kjente igjen andre enn medeleven, blant en gruppe på fem eller seks gutter.

Stovner-rektor: Vi har en situasjon ved skolen vi ikke kan leve med

I 19-åringens forklaring, kom det frem at han ble bokset i ansiktet og sparket i magen.

– Jeg lot dem bare slå, men beskyttet ansiktet mitt, sa han ifølge TV2.

En gutt skal ha «kneet» ham i hodet syv eller åtte ganger, og bedt ham dra ned buksene for å vise at han hadde baller.

I en tidligere sak i VG om tiltalen, er det beskrevet at angriperne også brukte kosteskaft og stoler fra klasserommet til å slå 19-åringen.

Dette ga offeret flere detaljer om i retten.

Han forklarte at den ene eleven slo ham i kneet med et kosteskaft mens andre løftet opp en stol og slo ham.

19-åringen måtte gi fra seg en mobiltelefon og 200 kroner og love å gi 3000 kroner til dem neste dag.

Den ene tiltalte i ranssaken hadde politiet hatt kjennskap til i ett og et halvt år før ranet skjedde. Han kommer med politieskorte, han sitter i varetekt for andre forhold. – Han er en god person med stor moral, sa vitnet om den ene rans- og voldstiltalte unggutten i Oslo tingrett. De to var på skolen sammen den dagen ranet skjedde. De har vært kompiser siden barndommen. Kameraten hevder han ikke så noe og har ingen tro på at tiltalte har banket og ranet en medelev.

– Ga etter for å slippe volden

Elever ved Osloskole: Må gjennom sikkerhetssluse

– De sa jeg skulle gi pengene til (medeleven i samme klasse). Jeg sa ja, jeg ville at de skulle slutte å slå, sier 19-åringen, ifølge NRK.

Noen dager før hendelsen i klasserommet like etter skolen startet opp igjen på nyåret i år, fortalte 19-åringen at han ble oppsøkt av en gruppe gutter hjemme.

En av dem skal ha slått ham i ansiktet mens guttene prøvde å omringe ham, forklarte 19-åringen. Han la på sprang fra situasjonen og passerte en mann med en hund. Da 19-åringen skal ha ropt at mannen måtte ringe politiet, snudde guttegjengen, ifølge forklaringen.

En av de tiltalte var elev ved skolen på gjerningstidspunktet for hendelsen i klasserommet i fritimen 3. januar i år, mens de to andre var elever ved Ulsrud videregående skole.

Få med deg: Dobling av politianmeldt vold i Osloskolen

To måneder senere, i mars i år, mener politiet at en av de tiltalte tok tak i hodet til en medelev og dunket hodet hans hardt inn i en murvegg, slik at han fikk hjernerystelse. Denne hendelsen skjedde på Ulsrud videregående, en hendelse tiltalte har erkjent.

– Det var ikke min hensikt at han skulle bli skadd, har han sagt i avhør, ifølge TV2.

Notat fra Oslo-skole: Narko, vold og salg av sex for å betjene gjeld

Guttene opptrer som oftest i gjenger, og forsøker gjerne å unngå overvåkningskameraene, kom det frem i retten.

Om en gjeng begår en straffbar handling på en skole, gjør de det veldig vanskelig for politiet å finne ut hvem de er om de skifter capser rett etterpå og skifter jakke. Plagg som er lett å skifte fort.

– Det skjer, sa et politivitne i retten tirsdag.

Ingen av de tre tiltalte ønsket å forklare seg i retten, og viste til avhørene gjennomført av politiet tidligere.

Ingen av de tre innrømmer å ha noe med den grove hendelsen på Etterstad å gjøre. En av dem skal ha sagt at han ikke en gang vet hvor Etterstad videregående ligger.

– Jeg har aldri vært der. Dette er «bullshit», sier han ifølge forklaringen.

Rundt åtte elever skal ha vært i klasserommet på Etterstad videregående skole og blitt vitne til volden i fritimen midt i skoledagen. I avhør har flere bekreftet hovedtrekkene i forklaringen fra 19-åringen, men gitt mindre presise forklaringer i retten om hendelsene.

Flere av de samme vitnene sier nå at de ikke husker. Eller at de ikke fikk det med seg, ifølge NRK.

Publisert: 11.10.17 kl. 08:26 Oppdatert: 11.10.17 kl. 10:43